Rådets udtalelse

af 12. marts 2001

om Spaniens opdaterede stabilitetsprogram, 2000-2004

(2001/C 109/03)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1466/97 af 7. juli 1997 om styrkelse af overvågningen af budgetstillinger samt overvågning og samordning af økonomiske politikker(1), særlig artikel 5, stk. 3,

under henvisning til henstilling fra Kommissionen,

efter høring af Det Økonomiske og Finansielle Udvalg -

AFGIVET FØLGENDE UDTALELSE:

Den 12. marts 2001 gennemgik Rådet Spaniens opdaterede stabilitetsprogram, der dækker perioden 2000-2004. Rådet konstaterer, at programmet bekræfter den strategi, der blev lagt i de to foregående programmer, nemlig at fremme en sund økonomisk vækst gennem finanspolitisk konsolidering og strukturreformer. Imidlertid lider opdateringen af den samme mangel på oplysninger som de to tidligere programmer, hvilket gør det vanskeligt at vurdere både det makroøkonomiske scenario og den underliggende budgetstilling. Denne mangel på oplysninger skal afhjælpes i kommende opdateringer.

Programmets mål er at ændre det anslåede samlede offentlige underskud i 2000 på 0,3 % af BNP til balance i 2001 og et overskud på 0,3 % i 2004, mens gældskvoten falder til 49,6 % af BNP i slutningen af perioden.

Rådet glæder sig over den generelle gennemførelse af idéerne i den foregående opdatering. BNP er vokset hurtigere end forventet, og samtidig er der skabt mange arbejdspladser, mens målet om at skabe balance i de samlede offentlige finanser og gældsmålene er nået og overskredet. Den seneste tids prisudvikling har imidlertid været værre end forventet som følge af stigende kerneinflation på grund af stærk indenlandsk efterspørgsel og eksterne faktorer. Rådet finder det derfor afgørende, at lønstigningen er forenelig med prisstabiliteten. Rådet anbefaler, at indeksreguleringen af lønningerne ophæves. Det anbefaler også, at de spanske myndigheder strammer finanspolitikken yderligere, hvis inflationspresset varer ved.

Det opdaterede program tager udgangspunkt i et makroøkonomisk scenario, hvor produktionsvæksten forventes at falde fra sit nuværende høje niveau (4,0 % i 2000) til 3,6 % i 2001 og til lidt under trenden i perioden 2002-2004 (3,2 % i gennemsnit). Selv om den seneste tids udvikling tyder på et dårligere resultat for 2001, bemærker Rådet, at dette mellemfristede makroøkonomiske scenario alt i alt forekommer ret realistisk.

Opdateringen skitserer derefter den vellykkede budgetstrategi baseret på begrænsning af de primære løbende udgifter, som vil muliggøre en styrkelse af de offentlige investeringer og en lettelse af skattebyrden gennem en skattereform i 2002. Finanspolitikken kan betegnes som værende lettere restriktiv i perioden. Da den planlagte styrkelse af de offentlige finanser tager udgangspunkt i udgiftstilbageholdenhed, gentager Rådet sin opfordring til at træffe passende forholdsregler, som for eksempel den foreslåede lov om budgetmæssig stabilitet, for at styrke kontrollen med de offentlige udgifter på den offentlige sektors forskellige niveauer. Til gengæld bør de spanske myndigheder være rede til at iværksætte foranstaltninger for at modvirke de budgetmæssige virkninger af en nylig domstolsafgørelse om offentligt ansattes lønninger, hvis denne afgørelse stadfæstes efter anken.

Den underliggende budgetstilling skulle fra og med 2001 skabe en tilstrækkelig sikkerhedsmargen til at forhindre, at underskuddet overskrider tærskelen på 3 % af BNP i forbindelse med et normalt konjunkturudsving. Denne sikkerhedsmargen vil blive udvidet yderligere efter 2001. Rådet finder derfor, at det opdaterede stabilitetsprogram stemmer overens med stabilitets- og vækstpagten. Rådet finder, at den påtænkte udvidelse af sikkerhedsmargenen er begrundet af hensynet til at imødegå de budgetmæssige konsekvenser af en aldrende befolkning. I denne forbindelse glæder Rådet sig over de spanske myndigheders tilsagn om at anvende de forventede overskud fra socialsikringen til en yderligere styrkelse af den reservefond for socialsikring, der blev oprettet i 2000. Rådet bemærker, at denne fond blev styrket i 2000, som det blev anbefalet i de overordnede økonomiske retningslinjer for 2000. Opdateringen indeholder imidlertid ingen yderligere foranstaltninger til styrkelse af den langfristede bæredygtighed af de offentlige finanser på baggrund af den aldrende befolkning. Rådet anbefaler, at de spanske myndigheder iværksætter nye foranstaltninger for at sikre rentabiliteten af det offentlige pensionssystem, og ser gerne, at man lægger større vægt på den langfristede bæredygtighed i kommende opdateringer.

Rådet finder, at budgetjusteringen skulle være lettere at foretage, da den er fælles for myndigheder på alle niveauer, og bemærker især med tilfredshed, at de regionale regeringer forventes at opnå balance fra og med 2001. På grund af de regionale regeringers øgede ansvar for en række kategorier af udgifter (især investeringer) er der fortsat behov for en effektiv koordinering mellem de offentlige sektorer, hvilket skulle blive styrket med vedtagelse af passende forholdsregler under overvejelse internt i Spanien som for eksempel den foreslåede lov om budgetmæssig stabilitet. Rådet hilser det også velkomment, at den centrale regering vil anvende budgetresultater, der bliver bedre end forventet, til at afdrage på den offentlige gæld.

Rådet finder, at programmet er foreneligt med de overordnede økonomiske retningslinjer. Rådet glæder sig over, at man i opdateringen tillægger strukturpolitikkerne stor betydning. Strukturreformer spiller en vigtig rolle i forøgelsen af den spanske økonomis potentielle output og mindsker samtidig inflationstrykket. Derfor opfordrer Rådet den spanske regering til at gennemføre de planlagte strukturreformer, som må overvåges nøje og fremskyndes og styrkes, hvis det viser sig at være nødvendigt.

(1) EFT L 209 af 2.8.1997, s. 1.